**Инфинитив (основни облик глагола) и инфинитивна основа**

Прочитај рецепт и издвој све глаголе (има их укупно 11).

(У свеске преписујете само глаголе, не цео текст.)

# Рецепт за торту другарства

## Потражити особе са много добре воље, окупити их и охрабрити. Сјединити: 250 грама среће, 100 грама радости и 100 грама шале. Дружити се свакодневно и стварати пријатељства од: 300 грама љубави, 400 грама разумевања и 500 грама поштовања. Скинути са лица: 50 грама љутње и 100 грама подсмеха. Чувати на топлом месту, ту негде код срца, и служити са осмесима. Затим сести и рећи свима: ПРИЈАТНО!

Које лице врши радње у реченици?

Шта би био субјекат у њима?

Како се завршавају сви глаголи у тексту, осим оних у последњој реченици?

Како се завршавају глаголи у последњој реченици?

( У свеске пишете само одговоре.)

Ово пишете у свеске:

Рецепт за торту није упућен одређеном лицу, односно особи. Упутства у њему односе се на било кога ко жели да га испроба. Управо зато и нема одређеног вршиоца радње који врши службу субјекта. Сви глаголи у реченицама су истовремено и основни облици глагола. Запазили смо да се највише њих завршава наставком –**ти,** док се у последњој реченици један глагол завршава на **–сти**, а други на **–ћи**.

* Основни облик сваког глагола нзива се **ИНФИНИТИВ**. Завршава се наставцима: **-ТИ, -СТИ и –ЋИ.**

Покушај да одредиш предикат у једној издвојеној реченици из рецепта:

**Сјединити: 250 грама среће, 100 грама радости и 100 грама шале.**

Иако постоји глагол **с*јединити*** из њега се не види лице које врши радњу, па он није лични глаголски облик и не може да врши службу предиката. Иако није лични глаголски облик, његова основа служи за добијање многих других глаголских облика о којима ћемо учити у овом разреду, као и у наредним разредима.

## ИНФИНИТИВНА ОСНОВА

**Инфинитивна основа добија се на два начина:**

**а)** када се инфинитив глагола завршава на -ти испред кога стоји самогласник(вокал), ода се основа добија тако што се од инфинитива одбије наставак -ти: писати ,писа- ; певати, пева-;                                                                                                                               **б)** код глагола чији инфинитив се завршава на -ћи или -сти, одбије се наставак -ох у 1. лицу једнине аориста: доћи, дођ-(ох), пећи,пек-(ох),итд.                                                                                                                                                          

**Инфинитив се гради од инфинитивне основе и нставака: -ти, -сти и –ћи. То је прост глаголски облик јер се гради од основе и наставака. Такође, инфинитив је нелични глаголски облик јер се из њега не види лице које врши радњу**.

## Глаголски облици у нашем језику могу бити ПРОСТИ и СЛОЖЕНИ према начину на који се граде. Уколико се граде од основа и наставака, онда су то прости глаголски облици. Када се граде од помоћних глагола *јесам,* *хтети* и *бити* и другог глагола, онда су то сложени глаголски облици. Најједноставније речено – ако глаголски облик чини само један глагол, онда је он прост, а ако га чине два или више глагола, онда је то сложен глаголски облик.

**Писати** је забавно и маштовито. (Прост глаголски облик, једна реч, један глагол.)

**Писао сам** бајке и приповетке. (Сложен глаголски облик, две речи, два глагола.)

### Глаголски облици у нашем језику могу бити ЛИЧНИ и НЕЛИЧНИ у зависности од тога да ли разликују лица или их не разликују.

**Писати** је забавно и маштовито. (Неличан глаголски облик, не може се одредити лице које врши радњу.)

**Писао сам** бајке и приповетке. (Личан глаголски облик, може се одредити лице које врши радњу, а то је 1.лице једнине – ЈА.)

Кад завршите са преписивањем, послушајте и ово предавање : <https://www.youtube.com/watch?v=kZ5ZEzOPVVE>